Ir-Repubblika Ċeka se tkeċċi 18-il diplomatiku Russu dwar suspett li s-servizz tal-intelliġenza Russa kien involut fi splużjoni f'maħżen tal-armi lura fl-2014. Intant, żewġ irġiel Russi li huma suspettati li velenaw lil Sergei Skripal fl-2018, qed ikunu marbuta wkoll ma' dan il-każ tal-isplużjoni. Dan tħabbar mill-Prim Ministru Ċek Andrej Babis f'konferenza tal-aħbarijiet is-Sibt filgħaxija. Huwa qal li l-impjegati tal-ambaxxata Russa għandhom 48 siegħa biex jitilqu mill-pajjiż. Il-Ministru għall-Affarijiet Barranin Ċek saħaq li din l-azzjoni se tkun qed tiġi diskussa fil-laqgħa tal-Ministri tal-Unjoni Ewropea li se ssir għada. Din l-azzjoni tista' twassal biex ir-Russja tikkunsidra li tagħlaq l-ambaxxata tar-Repubblika Ċeka f'Moska. Intant, l-ambaxxata tal-Istati Uniti fi Praga qalet li l-Amerika tinsab wara d-deċiżjoni li ħadet r-Repubblika Ċeka.